**О Д Г О В О Р**

на пратеничко прашање од пратеникот Сулејман Рушити поставено

на 57-та седница на Собранието на Република Македонија

одржана на 28 мај 2009 година

Владата на Република Македонија, на 9 октомври 2008 година, поаѓајќи пред се од своите национални интереси и како земја која ги почитува демократските принципи и права, вклучувајќи го и правото на самоопределување, а имајќи ја во вид новата политичка реалност во Регионот, донесе одлука да ја признае независноста на Република Косово. Со тоа Република Македонија даде јасен сигнал и кон новиот сосед и кон меѓународната заедница дека наша основна заложба е проактивен настап и конструктивна соработка со сите земји во регионот, со цел постигнување траен мир, стабилизација и економски просперитет за сите граѓани.

Оваа одлука, Владата на РМ ја донесе во функција на развивање добрососедски односи, пријателство и соработка со новиот меѓународноправен субјект, со цел реализација на стратешките определби што ги споделуваат двете земји - приклучување кон европските и евроатлантските интеграции.

Следен логичен чекор во целосната нормализација на односите меѓу двете земји ќе претставува воспоставувањето на дипломатски односи на ниво на Амбасади, кога за тоа ќе бидат исполнети сите неопходни претпоставки што ги налагаат националните и државните интереси на Република Македонија.

*(Ова доколку е потребно да се објаснува:)*

Во врска со посетата на претседателот на РК Сејдиу на РМ, по налог на МНР Милошоски, ДПБ ја инструираше КВ на РМ во Приштина да го извести Кабинетот на претседателот на Косово, Фатмир Сејдиу дека има покана од претседателот, Ѓ.Иванов за реализирање работна посета на РМ со предлог термини: 27, 28 односно 29. мај 2009 година. Како што е познато, претседателот Сејдиу го прифати 28 мај како соодветен термин за реализација на посетата.